Suomi on Nordean pääkonttorille houkutteleva vaihtoehto, koska kuulumme vakaaseen eurooppalaiseen pankkiunioniin. Tämä etu voidaan kuitenkin menettää nopeasti, sillä Ruotsi voi liittyä unioniin muutamassa kuukaudessa – jos poliittinen päätös saadaan aikaan.

Nordea kertoi tänään lykkäävänsä päätöstään pääkonttorinsa siirtämiseksi pois Ruotsista, koska pankki haluaa nähdä, mitä Ruotsissa päätetään mahdollisesta liittymisestä eurooppalaiseen pankkiunioniin.

Nordean konsernijohtaja Casper von Koskull on sanonut, että on tärkeää saada pääkonttori pankkiunioniin kuuluvaan maahan. Tämän perusteella pääkonttorin siirtäminen Suomeen vaikuttaisi lähes itsestään selvältä.

Mutta tilanne voi muuttua nopeasti.

Ruotsissa ja myös Tanskassa on käyty keskustelua mahdollisuudesta liittyä pankkiunioniin. Jos poliittiinen päätös syntyy, varsinainen jäsenyys voi teknisesti toteutua nopeasti.

– Jos Ruotsi aikanaan päättäisi liittyä pankkiunioniin, liittymisepäätöstä seuraavat tekniset valmistelut kestäisivät luultavasti jokusen kuukauden, sanoo valtiovarainministeriön alivaltiosihteeri Tuomas Saarenheimo.

Ruotsin kruunut käyvät eurooppalaiselle rahastolle

Pankkiunionin myötä merkittävien pankkien valvonta siirtyisi Ruotsin kansalliselta valvojalta EKP:lle, ja samalla maa liittyisi yhteiseen kriisinratkaisumekanismiin.

Ruotsi on jo kartuttanut omaa vakausrahastoaan, joka sulautettaisiin osaksi Euroopan kriisinratkaisurahastoa. Saarenheimon mukaan Ruotsin liittyminen toisi “uuden ulottuvuuden”, sillä rahastoon liittyisi silloin ensimmäistä kertaa eurojärjestelmän ulkopuolinen maa.

– Järjestelmä on avoin muillekin kuin euromaille, Saarenheimo sanoo.

Hänen mukaansa rahastoon kertyvät kruunut ja niiden kurssivaihtelut eivät olisi ylitsepääsemätön ongelma, koska myös niillä katettavat vastuut olisivat pääosin kruunumääräisiä.

Saarenheimo oli mukana niin sanotussa Norppa-työryhmässä, joka selvitti, mitä vastuita ja riskejä Nordea pääkonttorin tuominen Suomeen toisi mukanaan.

– Arvio oli, että riskit olisivat hyvin hallinnassa, hän sanoo.

Suomi vakuuttaa vakauttaan

Valtiovarainministeri Petteri Orpo (kok.) on todennut, että Suomi haluaa Nordean Suomeen.

Suomen valtteina on mainittu pankkiunioni sekä politiikan vakaus. Vaikka pankkiunioni kilpailuetuna voidaan menettää ehkä nopeasti, lupaus politiikan vakaudesta jäisi vielä käteen valttikorttina.

Kuin pienenä vinkkinä naapurille Orpo, pääministeri Juha Sipilä (kesk.) ja opposition Antti Rinne (sdp.) ovat korostaneet jo toukokuussa Suomen vakaata toimintaympäristöä.

Antti Rinne totesi STT:lle, että “Suomessa on vahva yksimielisyys siitä, että haluamme pitää yhteiskunnan vakaana ja ennakoitavana myös yritysten näkökulmasta”.

Nordean pääkonttorin saamisesta omaan maahan kilpaillaan ennen kaikkea sen tuoman imago-vaikutuksen takia. Pohjoismaiden suurimman pankin pääkonttori on jo itsessään pieni finanssikeskittymä ja lisäksi vetää mukanaan muutakin alan osaamista. Verotuloihin pääkonttorin sijainnilla ei ole suurta vaikutusta.